**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL atlyginimo už MAITINIMO PASLAUGĄ KLAIPĖDOS MIESTO SAVIVALDYBĖS ŠVIETIMO ĮSTAIGOSE, ĮGYVENDINANČIOSE IKIMOKYKLINIO AR PRIEŠMOKYKLINIO UGDYMO PROGRAMAS, NUSTATYMO TVARKOS APRAŠO PATVIRTINIMO IR ATLYGINIMO DYDŽIO NUSTATYMO“ PROJEKTO**

1. **Sprendimo projekto esmė, tikslai ir uždaviniai.**

Sprendimo projekto tikslas apibrėžti atlyginimo už dalinį vaiko išlaikymą Klaipėdos miesto savivaldybės švietimo įstaigose mokesčio struktūrą ir patvirtinti naują tvarkos aprašą, kuris užtikrintų aiškesnį ir skaidresnį lėšų naudojimą bei pateisintų gyventojų lūkesčius dėl mokesčio taikymo.

Šiuo sprendimo projektu siekiama pakeisti apmokėjimo už vaiko išlaikymą Klaipėdos miesto savivaldybės švietimo įstaigose mokesčio struktūrą, sąlygas, reglamentuoti lėšų planavimą ir naudojimą. Klaipėdos miesto savivaldybės administracijos direktoriaus 2016 m. sausio 21 d. įsakymu Nr. AD1-187 „Dėl darbo grupės sudarymo“ buvo sudaryta darbo grupė, kuriai buvo pavesta parengti naują Klaipėdos miesto savivaldybės tarybos sprendimo projektą dėl Atlyginimo už dalinį vaiko išlaikymą Klaipėdos miesto savivaldybės švietimo įstaigose, įgyvendinančiose ikimokyklinio ar priešmokyklinio ugdymo programas.

Darbo grupės parengtu, sprendimo projektu siekiama, kad atlyginimą už vaiko išlaikymą švietimo įstaigoje tėvai mokėtų tik už maitinimo paslaugą. Maitinimo paslaugą sudarytų dvi sudedamosios dalys: pastovioji atlyginimo dalis už patiekalų gamybą ir kintamoji – už maisto produktus.

Pagrindiniai teikiamo sprendimo projekto uždaviniai:

* Įteisinti nuostatą, kad tėvai moka tik už maitinimo paslaugą;
* Taikyti dvinarį mokestį, kuris susideda iš kintamosios ir pastoviosios dalies;
* Reglamentuoti maitinimo paslaugos taikymą vaikams trumpo buvimo (4 val.)

grupėse.

1. **Projekto rengimo priežastys:**

Nuo 2015 m. rugsėjo 1 dienos įsigaliojus Klaipėdos miesto savivaldybės tarybos 2015 m. liepos 30 d. sprendimui Nr. T2-178 „Dėl atlyginimo už dalinį vaiko išlaikymą Klaipėdos miesto savivaldybės švietimo įstaigose, įgyvendinančiose ikimokyklinio ar priešmokyklinio ugdymo programas, nustatymo tvarkos aprašo patvirtinimo ir atlyginimo dydžio nustatymo“, dalis tėvų, kurių vaikai lanko ikimokyklinio ugdymo įstaigas, išreiškė nepasitenkinimą dėl minėto sprendimo nuostatų taikymo. Todėl buvo apsispręsta išanalizuoti galimybes pakeisti Klaipėdos miesto savivaldybės tarybos 2015 m. liepos 30 d. sprendimą Nr. T2-178 Dėl atlyginimo už dalinį vaiko išlaikymą Klaipėdos miesto savivaldybės švietimo įstaigose, įgyvendinančiose ikimokyklinio ar priešmokyklinio ugdymo programas, nustatymo tvarkos aprašo patvirtinimo ir atlyginimo dydžio nustatymo“.

1. **Kokių rezultatų laukiama.**

Patvirtinus šį sprendimo projektą, būtų reglamentuotas maitinimo paslaugos teikimas Klaipėdos miesto savivaldybės švietimo įstaigose, įgyvendinančiose ikimokyklinio ar priešmokyklinio ugdymo programas ir nustatytas atlyginimo dydis už maisto produktus ir patiekalų gamybą. Būtų aiškiau reglamentuotas trumpo buvimo (4 val.) grupes lankančių vaikų maitinimo paslaugos taikymas. Kintamoji mokesčio dalis (už maisto produktus) būtų mokama tik tuomet kai vaikas lanko ugdymo įstaigą.

1. **Išlaidų sąmatos, skaičiavimai, reikalingi pagrindimai ir paaiškinimai.**

Klaipėdos miesto savivaldybės ikimokyklinio ugdymo įstaigas lankančių vaikų išlaikymo kainą sudaro: tikslinė valstybės dotacija – mokinio krepšelio lėšos (toliau – MK), savivaldybės biudžeto lėšos (toliau – SB), įstaigų gautos pajamos iš įmokų (toliau – SP). Vidutinė vieno vaiko išlaikymo kaina 2015 m. (be specialiųjų ikimokyklinio ugdymo įstaigų) sudarė 2546 eurus per metus iš jų: SB lėšos sudarė 53,7 %, MK – 30,1 %, SP – 16,2 %. Švietimo įstaigos įgyvendinančios ikimokyklinio ir priešmokyklinio ugdymo programas 2015 metais surinko SP lėšų 3285,3 tūkst. eurų.

Sprendimo projekte, nuo 2016 m. rugsėjo 1 d. atlyginimą už maitinimo paslaugą siūloma nustatyti iš dviejų dalių: kintamojo atlyginimo dydžio, kurį sudarytų mokestis už maisto produktus ir būtų tiesiogiai susijęs su vaikų lankomumu bei nekintamo atlyginimo dydžio – už patiekalų gamybą, kurį sudarytų visos įstaigos išlaidos, susijusios su maisto gaminimu.

**Maisto produktų kaina**. Lėšos, reikalingos  vienos dienos maisto produktams, vaikams lankantiems ikimokyklinio ugdymo įstaigas, nustatomos:

Vadovaujantis Lietuvos Respublikos sveikatos apsaugos ministro 1999-11-25 įsakymu Nr. 510 „Dėl Rekomenduojamų paros maistinių medžiagų ir energijos normų tvirtinimo“ rekomenduojamas paros maistinių medžiagų ir energijos normas bei 2010-04-22 įsakymu Nr. V-313 „Dėl Lietuvos higienos normos HN 75:2010 „Įstaiga, vykdanti ikimokyklinio ir (ar) priešmokyklinio ugdymo programą. Bendrieji sveikatos saugos reikalavimai“ patvirtinimo“ rekomenduojamo paros maisto raciono kaloringumo. Apskaičiuojama kiekvieno patiekalo kaina, atsižvelgiant į patiekalo sudėtį įeinančių produktų kainas. Pavyzdžiui:

**Vienos dienos valgiaraščio kainos paskaičiavimas darželio grupei**

|  |
| --- |
| Atlyginimo dydis už maisto produktus darželio grupėse vienos dienos kaina 2,25 eurai |
| Pusryčiai 30% energetinė vertė | Išeiga g. | Kaina (eurai) | Pietūs 45% energetinė vertė | Išeiga g. | Kaina (eurai) | Vakarienė 25% energetinė vertė | Išeiga g. | Kaina (eurai) |
| Ryžių kruopų košė su sviestu.Batonas su sviestu ir fermentiniu sūriu. Kmynų arbata | Burokėlių sriuba. Juoda duonaKiaulienos kumpinės maltinis su sviesto – grietinės padažu.Bulvės, šv. kopūstų salotos.Sulčių gėrimas | Žuvies kepsniukai su rausvuoju padažuBurokėlių salotosČiobrelių arbata |
| Ryžių kruopų košė su sviestuBatonassu sviestu ir sūriuKmynų arbata ( cukrus) | 200g5g40g7g15g1g10g | 0,350,030,020,040,170,010,04 | Burokėlių sriubaJuoda duonaKiaulienos (kumpinė) maltinissu sviesto-grietinės padažuBulvėsŠv. kopūstų salotosSulčių gėrimas | 200g40g80g20g100g50g200g | 0,230,050,290,060,130,120,10 | Žuvies kepsniukai su rausvuoju padažu.Burokėlių salotosČiobrelių arbata. | 80g20g50g200g | 0,380,050,100,08 |
| Iš viso: | 200/560/200 | 0,66 |  | 20040/80/20100/50/200 | 0,98 |  | 80/2050/200 | 0,61 |

Lopšelio ir darželio grupių maitinimo kaina (gali) skiriasi, nes patiekalų išeigos yra ne vienodos.

**Atlyginimo dydis už patiekalų gamybą vienam vaikui mėnesiui**

(eurai)

|  |  |
| --- | --- |
| Atlyginimą už patiekalų gamybą sudaro | **Iš viso**  |
| Darbo užmokestis ir soc. draudimo įmokos\* | Prekės ir paslaugos skirtos maitinimo organizavimui | Virtuvės įrengimų, inventoriaus ir patalpų remonto išlaidos | Komunalinės išlaidos | Ilgalaikio turto nusidėvėjimo išlaidos |
|
| 9,592 | 1,510 | 0,610 | 1,886 | 1,280 | **14,878** |
| Suapvalinta kaina |
| 10,00 | 1,00 | 1,00 | 2,00 | 1,00 | **15,00** |

a) Išlaidos darbo užmokesčiui ir socialinio draudimo įmokoms paskaičiuotos pagal įstaigose patvirtintą virėjų etatų skaičių ir jiems nustatytus tarnybinių atlyginimų koeficientus (vidutiniškai įstaigoje yra nustatyta 2,5-3 virėjų etatai) bei įvertintas minimalios mėnesinės algos (MMA) didėjimas iki 380 eurų nuo 2016 m. liepos 1 d.

b) Išlaidas prekėms ir paslaugoms, skirtoms maitinimo organizavimui (1 euras) sudaro: prekės (indai vaikų maitinimui, virtuvės inventorius, valymo priemonės ir kt.), paslaugos (dezinfekcija, metrologinių ir kitų įrenginių patikra, šiukšlių išvežimo išlaidos (60 % nuo bendrų įstaigos išlaidų), maisto mėginių tikrinimas, virtuvės įrengimų varžų įžeminimo patikra). Vidutinės lopšelių–darželių išlaidos prekėms ir paslaugos metams yra 104 800 eurų / 6941 vaikų skaičiaus / 10 mėnesių = 1,51 euras ≈ 1,0 euras.

c) Išlaidas virtuvės įrengimų, inventoriaus ir patalpų remontui (1 euras) sudaro: virtuvės įrengimų ir inventoriaus remontas (šaldymo spintų, daržovių valymo mašinų, elektrinių plytų ir kt.), virtuvės remontas (sienų plytelių atnaujinimas, grindų plytelių atnaujinimas, durų pakeitimas). Vidutinės lopšelių-darželių išlaidos virtuvės įrengimų, inventoriaus ir patalpų remontui yra 42 300 eurai / 6941 vaikų skaičius / 10 mėnesių = 0,61 euras ≈ 1,0 euras.

d) Komunalinės išlaidos buvo skaičiuojamos pagal įstaigų patirtas vidutines faktines išlaidas (el. energijos išlaidos **-** 40 %, vandeniui išlaidos **-** 25 %, šildymui išlaidos **-** 3 %). Vidutinės lopšelių-darželių komunalinės išlaidos yra 130 900 eurų / 6941 vaikų skaičius / 10 mėnesių = 1,886 euro ≈ 2,0 eurai.

e) Ilgalaikio materialiojo turto nusidėvėjimo išlaidos paskaičiuotos pagal patvirtintus ilgalaikio turto nusidėvėjimo normatyvus nuo bendros ilgalaikio turto vertės. Sukauptos lėšos bus naudojamos įstaigos ilgalaikio materialiojo turto atnaujinimui. Vidutiniškai vienos įstaigos (virtuvės) ilgalaikio turto vertė 25 600 eurai x 10 % nusidėvėjimo suma metamas (pagal patvirtintus ilgalaikio turto nusidėvėjimo normatyvus) / 200 vidutinis vaikų skaičius įstaigoje / 10 mėnesių = 1,28 euro ≈ 1,0 euras.

**5. Lėšų poreikis sprendimo įgyvendinimui.**

Patvirtinus šį sprendimo projektą, bei perskirsčius lėšas, pagal pasikeitusią jų paskirtį iš savivaldybės biudžeto reikės papildomai apie 50000 eurų. Todėl, kad ikimokyklinio ugdymo įstaigos „atstatinės“ komunalines išlaidas susijusias su maisto gaminimu į savivaldybės biudžetą (elektros energijai **-** 40 %, vandeniui **-** 25 %, šildymui **-** 3 %), apie 169 000 eurų per metus. Kadangi mokesčio struktūroje nebėra numatyta lėšų ugdymo sąlygų užtikrinimui, vidutiniškai (pagal faktinį panaudojimą) šios išlaidos vienam vaikui vienam mėnesiui sudaro 2,5 eurai tai yra apie 219 000 eurų per metus, šias išlaidas reikės kompensuoti iš savivaldybės biudžeto.

|  |  |  |  |  |
| --- | --- | --- | --- | --- |
| Priemonės pavadinimas | Vaikų skaičius 2015-09-01 | Suma (eurais) | Mėnesių skaičius | Iš viso (eurais) |
| Lėšų poreikis ugdymo sąlygų užtikrinimui  | 8779 | 2,50 | 10 | 219 500 |
| „Atstatomos“ komunalinės išlaidos iš įstaigų gautų pajamų iš įmokų |  |  |  | 169 500 |
| Lėšų poreikis iš savivaldybės biudžeto ugdymo sąlygų užtikrinimui  |  |  |  | 50 000 |

**6. Galimos teigiamos ar neigiamos sprendimo priėmimo pasekmės.**

Teigiamos pasekmės – aiškiau reglamentuota mokesčio struktūra, paprastesnė ir aiškesnė mokesčio taikymo tvarka. Tėvams suteikta galimybė užtikrinti kokybišką maitinimo paslaugą ir apsispręsti dėl maitinimo organizavimo būdo parinkimo. Bus aiškiau reglamentuotas maitinimo paslaugos taikymas vaikams, lankantiems ugdymo įstaigą 4 valandas. Dėl šių priežasčių pagerės vaikų lankomumas, bus surenkama daugiau lėšų.

Neigiamos pasekmės – reikės papildomai lėšų iš savivaldybės biudžeto ugdymo priemonėms įsigyti. Gali išaugti vaikų skaičius, pageidaujančių lankyti trumpo buvimo (4 val.) grupes, dėl to galimai įstaigos nesurinktų pakankamai lėšų, kad būtų užtikrinta kokybiška maitinimo paslauga.

**PRIDEDAMA.**

1. Teisės aktų, nurodytų sprendimo projekto įžangoje, išrašas, 2 lapai.

2. Klaipėdos miesto savivaldybės tarybos 2015 m. liepos 30 d. sprendimas Nr. T2-178 „Dėl Atlyginimo už dalinį vaiko išlaikymą Klaipėdos miesto savivaldybės švietimo įstaigose, įgyvendinančiose ikimokyklinio ar priešmokyklinio ugdymo programas, nustatymo tvarkos aprašo patvirtinimo ir atlyginimo dydžio nustatymo“, išrašas, 5 lapai.

3. Teisės aktų projektų antikorupcinio vertinimo pažyma, 5 lapai.

Planavimo ir analizės skyriaus vedėja Jolanta Ceplienė